Fra Vjeko Ćurić

(kratki životopis)

Fra Vjeko Ćurić rođen je 26. travnja 1957. godine u Lupoglavu, kraj Žepča (BiH), kao drugo od šestero djece u obitelji Petra i Ane Ćurić.

Postao je član Franjevačke provincije Sv. križa Bosne Srebrene.

U Parizu se je pripremao za misijski poziv. Otišao je u Ruandu 1983. godine. Nakon što je vidio uvjete u novoj misiji htio je studirati medicinu na ruandskom sveučilištu, ali nije bio primljen.

Smjestio se je u Kivumuu, prvome franjevačkom samostanu u Ruandi. Prema franjevačkom planu Projekt Afrika, nastojao je naučiti lokalne običaje i plemenske jezike, pomagao je u duhovnim i materijalnim potrebama lokalnom stanovništvu te je organizirao konvoje humanitarne pomoći.

Brat Vjeko je treći franjevac koji je izgubio život u Ruandi. U večeri 31. siječnja 1998. fra Vjeko je večerao s dva gosta u svojoj župi u Kivumuu te ih je iza obroka odvezao svojim autom u Kigali. Kad je auto usporio ispred crkve Svete Obitelji, njih dvojica su ga ubila sa sedam metaka. Do danas nitko ne zna tko su oni bili, niti zašto su ga ubili.

Pokopan je u mjestu Kivumu, u župnoj crkvi koju je sagradio s vjernicima.

Dan nakon njegova ubojstva papa Ivan Pavao II. spomenuo ga je u govoru na Trgu sv. Petra u Vatikanu, rekavši: “Fra Vjeko još je jedna žrtva dodana dugom nizu misionara koji su svoju ljubav prema Kristu i afričkim narodima potvrdili žrtvujući vlastiti život.”

Škola u Kivumuu danas je nazvana po njemu. Njegovo poslanje nastavio je fra Ivica Perić koji djeluje u Kivumuu gdje je osnovan Centar Otac Vjeko. Bavi se prikupljanjem sredstava za nužne potrebe stanovnika a posebno brine o školovanju djece.

1. Kada i gdje je rođen fra Vjeko Ćurić?

2. U kojoj državi je živio i radio kao misionar?

3. Kada i kako je izgubio život? Gdje je sahranjen?

4. Koja ustanova nosi naziv po njemu u Kivumuu?

5. Kako se zove centar kojeg vodi fra Ivica?